Source: https://vocea.biz/politic/2018/feb/21/ccr-respinge-sesizarile-usr-pe-legile-justitiei-partidul-spune-ca-le-va-ataca-din-nou/
Timestamp: 2018-09-18 21:25:55+00:00

Document:
CCR respinge sesizările USR pe legile justiției. Partidul spune că le va ataca din nou
USR consideră injustă decizia CCR de a respinge sesizările depuse pe legile justiției. Partidul susține că judecătorii au încălcat propria jurisprudență și avertizează că va ataca din nou modificările propuse de PSD-ALDE.
Curtea Constituţională a României a respins miercuri ca inadmisibile sesizările depuse de Uniunea Salvaţi România pe 22 ianuarie împotriva modificărilor aduse celor trei legi ale justiţiei. USR consideră că prin decizia luată, judecătorii și-au încălcat propria jurisprudență.
“USR consideră că CCR şi-a contrazis propria jurisprudenţă pentru a evita să judece sesizările depuse pe 22 ianuarie. Astfel, într-o serie întreagă de decizii anterioare, poziţia exprimată de CCR în legătură cu termenul de depunere a sesizărilor a fost cea exprimată recent prin Decizia nr. 767/2016. […] Aşadar, câtă vreme legile se aflau încă în verificarea de constituţionalitate şi nu ajunseseră la promulgare, ele puteau fi atacate la CCR,” se arată într-un comunicat de presă al Uniunii.
Președintele CCR, Valer Dorneanu, a fost de altă părere.
“S-au respins toate trei ca inadmisibile. Cele care privesc statutul magistratului şi CSM (Legile 303 si 317/2004 – n.r.) – pentru neîntrunirea numărului de parlamentari necesar pentru sesizare. Aveam 48, doi din altă parte care, însă, semnaseră şi la altă sesizare. Cu privire la organizarea judecătorească, Legea 304, s-a respins pentru depăşirea termenului înăuntrul căruia se poate face sesizarea. După legea noastră, sesizarea se poate face în două sau cinci zile, în funcţie dacă este de urgenţă sau nu. S-a făcut după o lună şi ceva”, a declarat Valer Dorneanu, preşedintele CCR.
USR consideră că a oferit suficiente argumente pentru ca modificările aduse legilor justiției să fie considerate neconstituționale iar cum legile au fost retrimise în parlament, este pregătită să depună o nouă sesizare la CCR.
“Ca urmare a admiterii parţiale a sesizărilor ICCJ, legile vor fi retrimise Parlamentului pentru a fi puse în acord cu deciziile CCR, după care vor fi readoptate şi vor putea fi contestate din nou, opţiune pe care USR şi-o păstrează, deoarece CCR nu a judecat fondul sesizărilor depuse de noi,” se mai arată în comunicatul de presă al USR.
Uniunea speră la o mai bună colaborare cu colegii din opoziție astfel încât viitoarea sesizare să nu mai fie respinsă.
“Sperăm într-o mai bună colaborare cu PNL în vederea obţinerii semnăturilor necesare pentru a putea să depunem o nouă sesizare la CCR după revotarea legilor în Parlament, ocazie cu care curtea să judece pe fond motivele expuse de noi”, a declarat Stelian Ion, deputat USR şi membru în Comisia Juridică.
Feb 21, 2018, 04:45 pm
Guvernul a adoptat OUG privind organizarea referendumului
Crin Antonescu, pe liste la europarlamentare
Referendumul pentru redefinirea familiei se va desfăşura în 6 şi 7 octombrie
Dăncilă cere rapoarte cu privire la ratarea primei întâlniri cu Juncker
Ancheta internă a MAI cu privire la violențele de la proteste, suspendată
Dobre, către Dan: Observ că pentru dumneavoastră există jandarmi și oameni

References: CCR 
 CCR 
 CCR 
 CSM 
 CCR 
 CCR